
Text rozhodnutia
Súd: Krajský súd Košice Spisová značka: 7S/123/2014 Identifikačné číslo súdneho spisu: 7014201345 Dátum vydania rozhodnutia: 07. 01. 2015 Meno a priezvisko sudcu, VSÚ: JUDr. Tamara Sklenárová ECLI: ECLI:SK:KSKE:2015:7014201345.1 Uznesenie Krajský súd v Košiciach, v právnej veci žalobcu: Lesoochranárske zoskupenie VLK, občianske združenie, so sídlom v Tulčíku č. 310, IČO: 31 303 862, zastúpeného JUDr. Ivetou Rajtákovou, advokátkou, AK so sídlom v Košiciach, ul. Štúrova č. 20, proti žalovanému: Ministerstvo životného prostredia SR, so sídlom v Bratislave, ul. Námestie Ľ. Štúra č. 1, v konaní o preskúmaní zákonnosti postupu a rozhodnutia žalovaného zo dňa 27. 08. 2014 č. 7142/2014-1.10 (19/2014-rozkl.), takto r o z h o d o l : P o s t u p u j e vec Krajskému súdu v Bratislave ako súdu miestne príslušnému na ďalšie konanie a rozhodnutie. o d ô v o d n e n i e : Žalobou zo dňa 10. 11. 2014, doručenou tunajšiemu súdu dňa 11. 11. 2014, sa žalobca domáhal preskúmania zákonnosti postupu a rozhodnutia Ministerstva životného prostredia SR zo dňa 27. 08. 2014 č. 7142/2014-1,10 (19/2014-rozkl.), ktorým tento podľa ustanovenia § 61 ods. 2 a 3 v spojení s § 59 ods. 1 a 2 zákona č. 71/1967 Zb. o správnom konaní (Správny poriadok) zamietol rozklad Lesoochranárskeho zoskupenia VLK, Tulčík 26, proti rozhodnutiu Ministerstva životného prostredia Slovenskej republiky, odboru štátnej správy ochrany prírody č. 3545/2014-2.3 z 13. 06. 2014, ktorým Poľovníckej spoločnosti Zelený les, Jana Stražana č. 1236/7, Teplička nad Váhom ako príslušný orgán štátnej správy podľa § 2 ods. 1 písm. c) zákona č. 525/2003 Z. z. o štátnej správe starostlivosti o životné prostredie a o zmene a doplnení niektorých zákonov v znení neskorších predpisov a podľa § 65 ods. 1 písm. h) zákona č. 543/2002 Z. z. o ochrane prírody a krajiny v znení neskorších predpisov, v súlade s § 40 ods. 2 a ods. 3 písm. b) a c) zákona č. 543/2002 Z. z. o ochrane prírody a krajiny v znení neskorších predpisov a § 46 zákona č. 71/1967 Zb. o správnom konaní (správny poriadok) v znení neskorších predpisov, povolilo výnimku zo zákazov ustanovených v § 35 ods. 1 písm. b) a e) zákona č. 543/2002 z. z. o ochrane prírody a krajiny v znení neskorších predpisov, t. j. povolilo usmrtiť - odstreliť- jedného jedinca medveďa hnedého v poľovnom revíri Zimná, držať ho a prepravovať a súčasne v súlade s § 82 ods. 11 zákona č. 543/2002 Z. z. o ochrane prírody a krajiny v znení neskorších predpisov a § 46 zákona č. 71/1967 Zb. o správnom konaní nepovolilo výnimku na usmrtenie - odstrelenie - jedného jedinca medveďa hnedého v poľovnom revíri Zimná, a potvrdil rozhodnutie Ministerstva životného prostredia Slovenskej republiky, odboru štátnej správy ochrany prírody č. 3545/2014-2.3 z 13. 06. 2014. Z obsahu žaloby zo dňa 10. 11. 2014 je zrejmé, že predmetom konania je preskúmanie zákonnosti rozhodnutia a postupu správneho orgánu podľa II. hlavy V. časti O. s. p. (§ 247 a nasl. O. s. p.). Podľa ustanovenia § 246 ods. 1 O. s. p. § 246 na preskúmavanie rozhodnutí a postupov sú vecne príslušné krajské súdy, ak zákon neustanovuje inak. Podľa ustanovenia § 246a ods. 1 O. s. p. miestne príslušným je súd, v ktorého obvode má sídlo správny orgán, ktorého rozhodnutie a postup sa preskúmava, ak nie je ustanovené inak. Ak ide o rozhodnutie orgánu s pôsobnosťou pre celé územie Slovenskej republiky, okrem ústredných orgánov štátnej správy, miestne príslušným je krajský súd, v ktorého obvode je všeobecný súd navrhovateľa. Z administratívneho spisu žalovaného tunajší súd zistil, že správny orgán, ktorého rozhodnutie a postup sa preskúmava, je ústredným orgánom štátnej správy podľa zákona č. 575/2001 Z. z. o organizácii činnosti vlády a organizácii ústrednej štátnej správy. V zmysle § 250d ods. 2 O. s. p. ak predseda senátu zistí, že súd nie je vecne alebo miestne príslušný, postúpi vec uznesením príslušnému súdu. Keďže žalovaný správny orgán je ústredným orgánom štátnej správy a tento mal v čase podania žaloby i v súčasnosti, sídlo v obvode Krajského súdu v Bratislave, na konanie v tejto veci, týkajúcej sa preskúmania rozhodnutia správneho orgánu podľa II. hlavy V. časti O. s. p., vychádzajúc z vyššie cit. zákonných ustanovení, je miestne príslušným Krajský súd v Bratislave. Súd zvážil vyššie uvedené skutočnosti a na ich základe, v súlade s cit. zák. ustanoveniami považoval za potrebné rozhodnúť tak, ako je to uvedené vo výrokovej časti tohto uznesenia. Poučenie: Proti tomuto uzneseniu možno podať odvolanie do 15 dní odo dňa jeho doručenia na Krajský súd v Košiciach, a to písomne v dvoch vyhotoveniach. V odvolaní sa musí popri všeobecných náležitostiach podľa ustanovenia § 42 ods. 3 O. s. p. uviesť, proti ktorému rozhodnutiu odvolanie smeruje, v akom rozsahu sa rozhodnutie napáda, v čom sa rozhodnutie alebo postup súdu považuje za nesprávny a čoho sa odvolateľ domáha.

